คปภ.ลงดาบ2บริษัทห้ามขายประกันลูกค้าใหม่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คปภ.สั่งบริษัทฟินันซ่าประกันชีวิต บริษัท ลิเบอร์ตี้ประกันภัย หยุดขยายธุรกิจ 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้ออกหนังสือห้ามมิให้บริษัท ลิเบอร์ตี้ประกันภัย และบริษัท ฟินันซ่าประกันชีวิต ขยายธุรกิจ เนื่องจากดำรงเงินกองทุนต่ำกว่าเกณฑ์ที่กฎหมายกำหนด โดยบริษัท ลิเบอร์ตี้ประกันภัย เงินกองทุนต่ำกว่าที่กฎหมายกำหนด 134.72 ล้านบาท บริษัท ฟินันซ่าประกันชีวิต มีเงินกองทุนต่ำกว่าเกณฑ์ 1,034.87 ล้านบาท ตั้งแต่วันที่ 30 พ.ย. 2552 
ดังนั้น คปภ.จึงห้ามทั้งสองบริษัทรับประกันภัยรายใหม่ หรือการขยายวงเงินการรับประกันภัยของกรมธรรม์ประกันภัยที่มีอยู่ห้ามเพิ่มความเสี่ยงในการลงทุนประกอบธุรกิจอื่นของบริษัท ห้ามก่อภาระผูกพันเพิ่มเติม เว้นแต่เป็นการดำเนินการตามภาระผูกพันที่มีอยู่ 
นอกจากนั้น ยังห้ามทำสัญญาแต่งตั้งตัวแทนประกันวินาศภัยหรือนายหน้าประกันวินาศภัยเพิ่มเติม ห้ามทำสัญญาแต่งตั้งตัวแทนประกันชีวิตหรือนายหน้าประกันชีวิตเพิ่มเติม ห้ามรับโอนกิจการของบริษัท
“คปภ.ให้หยุดขยายธุรกิจ แต่บริษัทยังต้องดำเนินการชดใช้ค่าสินไหมทดแทนตามปกติ โดยทางคปภ.จะเข้าไปดูแลการเบิกจ่ายของบริษัทอย่างใกล้ชิดเพื่ออำนวยความสะดวกแก่ประชาชนที่เป็นลูกค้าของทั้งสองบริษัท และติดตามความคืบหน้าการเพิ่มทุน” แหล่งข่าวจากคปภ. เปิดเผย
ล่าสุด นายพงศ์ธร ศิริพรประสิทธิ กรรมการผู้จัดการ บริษัท ลิเบอร์ตี้ประกันภัย และนายมนตรี แสงอุไรพร กรรมการผู้จัดการ บริษัท ฟินันซ่าประกันชีวิต ได้ลาออกจากตำแหน่ง
บริษัท ลิเบอร์ตี้ฯ มีเบี้ยประกันภัยรับรวม 11 เดือนปี 2552 จำนวน 242.37 ล้านบาท ลดลง 408.89 ล้านบาท ส่วนฟินันซ่าประกันชีวิต มีเบี้ยรับรวม 1,717 ล้านบาท ลดลง 9%
นายรณพิทย์ หัสดินทร ณ อยุธยา ผู้ช่วยกรรมการผู้จัดการใหญ่บริษัท ฟินันซ่าประกันชีวิต กล่าวว่า ลูกค้าเก่าจะไม่ได้รับผลกระทบจากคำสั่งของคปภ.ในครั้งนี้ เนื่องจากสภาพคล่องยังคงเป็นปกติ สามารถจ่ายผลประโยชน์ให้แก่ลูกค้าได้ตามปกติ ทั้งค่าสินไหมทดแทนจากการรักษาพยาบาล เงินคืนตามกรมธรรม์ การชดใช้ค่าสินไหมทดแทน